Tillögur að hönnun Miklubrautar- og Sæbrautarstokka voru kynntar á fundi borgarstjóra í morgun. Gert er ráð fyrir nýju íbúðahúsnæði og kjarnastöðvum borgarlínu ofanjarðar.
Stefnt er að því að hefja framkvæmdir við að leggja hluta Miklubrautar og Sæbrautar í stokk á næsta ári eða því þarnæsta. Tillögur að hönnun stokkanna voru kynntar á opnum fundi borgarstjóra í morgun.
Fimm hópar arkitekta, landslagsarkitekta, hönnuða og verkfræðinga kynntu tillögur sínar á fundinum í morgun en ekki er um að ræða hefðbundna hugmyndasamkeppni. Dagur B. Eggertsson, borgarstjóri segir að landslið arkitekta hafi verið fengið til að draga fram möguleikana sem felast á svæðunum. Fyrri áfangi Miklubrautarstokks nær frá Rauðarárstíg til Snorrabrautar. Áætlað er að Sæbrautarstokkurinn verði milli Vogabyggðar og Vogahverfis og nái norður fyrir Skeiðarvog.
Við vitum að þarna eru neikvæð áhrif af umferðinni hvað mest. Með því að setja hana ofan í jörðina tengjum við hverfin og höfum ótrúleg tækifæri. Núna getum við valið bestu hugmyndirnar úr öllum fimm tillögunum,
Tillögurnar sem kynntar voru á fundinum eru nú aðgengilegar á vef Reykjavíkurborgar og segist Borgarstjóri vonast eftir samtali um þær.
Við sjáum fyrir okkur að fara núna með þetta í loftið, opnum heimasíðu á eftir og vonumst eftir samtali um það sem fólki fellur best og leggjum síðan línurnar þegar líður á árið um nákvæmlega hvernig þetta verður,
Frumhönnun vegna Sæbrautarstokksins er hafin og hefst brátt við Miklubraut en samkvæmt samgöngusáttmála var gert ráð fyrir verklokum á næsta ári og því þarnæsta. Ljóst er að ekki verður af því en Dagur segir að vonast eftir því að framkvæmdir geti hafist innan tveggja ára, töfin á framkvæmdum sé vegna afgreiðslu sáttmálans á þingi.
Jú hann tafðist aðeins í meðferðum þingsins en núna lítum við þannig á að við séum komin á beinu brautina. Við vinnum bara þétt með Vegagerðinni og Betri samgöngum að því að koma þessu sem allra fyrst til framkvæmda,
segir Dagur B. Eggertsson. Í tillögunum er gert ráð fyrir að ofanjarðar verði hægt að reisa þúsundir nýrra íbúða og koma fyrir kjarnastöðvum Borgarlínu á nýjum torgum, Vogatorgi og Miklatorgi.